Kommissionens beslutning

af 27. juli 2000

om godkendelse af enhedsprogrammeringsdokumentet for EF-strukturinterventioner i den nederlandske region Flevoland

(meddelt under nummer K(2000) 1507)

(Kun den nederlandske udgave er autentisk)

(2002/695/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1)særlig artikel 15, stk. 5,

efter høring af Udvalget for Udviklingen og Omstillingen i Regionerne, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af enhedsprogrammeringsdokumenter.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten efter at have hørt partnerne, således som fastsat i samme forordnings artikel 8, forelægge Kommissionen en udviklingsplan, der behandles som udkast til det enhedsprogrammeringsdokument, hvis indhold beskrives i forordningens artikel 16.

(3) I medfør af artikel 15, stk. 5, i forordning (EF) nr. 1260/1999 træffer Kommissionen på grundlag af medlemsstatens regionale udviklingsplan som led i det partnerskab, der defineres i forordningens artikel 8, efter procedurerne i artikel 48 til 51 afgørelse om enhedsprogrammeringsdokumentet efter aftale med den pågældende medlemsstat.

(4) Den nederlandske regering forelagde den 23. november 1999 Kommissionen et fyldestgørende forslag til enhedsprogrammeringsdokumentet for regionen Flevoland, der ifølge artikel 3, stk. 1, i forordning (EF) nr. 1260/1999 er berettiget til overgangsstøtte under mål 1. Dette forslag indeholder de elementer, der omhandles i samme forordnings artikel 16, herunder en beskrivelse af de prioriterede felter og oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, og Det Finansielle Instrument til Udvikling af Fiskeriet (FIUF) til planens gennemførelse.

(5) Datoen for det gyldige forslags forelæggelse for Kommissionen er det tidspunkt, hvorfra udgifterne til planen er støtteberettigede. Ifølge forordningens artikel 30 skal der fastsættes et sluttidspunkt for udgifternes støtteberettigelse.

(6) Der er fastsat regler for foranstaltninger til udvikling af landdistrikterne, som finansieres af Den Europæiske Udviklings- og Garantifond for Landbruget (EUGFL), i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), navnlig regler om, at de skal være forenelige og hænge sammen med den fælles landbrugspolitiks tiltag.

(7) Enhedsprogrammeringsdokumentet er blevet udarbejdet i samråd med den pågældende medlemsstat som led i partnerskabet.

(8) Kommissionen har sikret sig, at enhedsprogrammeringsdokumentet er blevet udarbejdet i overensstemmelse med additionalitetsprincippet.

(9) Ifølge artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansieringsinstrumenter.

(10) EF's støtte i hele perioden og den årlige fordeling af den udtrykkes i euro. Den årlige fordeling skal stemme overens med de finansielle overslag. EF's støtte er i overensstemmelse med artikel 7, stk. 7, i forordning (EF) nr. 1260/1999 blevet indekseret med 2 % om året. Støtten kan ifølge artikel 7, stk. 7, og artikel 44, stk. 2, i forordning (EF) nr. 1260/1999 revideres midtvejs af hensyn til den reelle prisudvikling og fordelingen af resultatreserven, dog kun indtil den 31. marts 2004.

(11) Af hensyn til den foretagne finansiering af enhedsprogrammeringsdokumentets prioriterede felter skal fordelingen af beløbene mellem de prioriterede felter inden for forud fastsatte grænser kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

Enhedsprogrammeringsdokumentet for EF-strukturinterventionerne i tidsrummet fra 1. januar 2000 til og med 31. december 2006 i den nederlandske region Flevoland, som er berettiget til overgangsstøtte under mål 1, godkendes.

Artikel 2

1. I overensstemmelse med artikel 19 i forordning (EF) nr. 1260/1999 omfatter enhedsprogrammeringsdokumentet følgende elementer:

a) den strategi og de prioriterede felter, der er blevet valgt for EF-strukturfondenes og medlemsstatens fælles initiativer, deres særlige, kvantificerede målsætninger, en forhåndsevaluering af den forventede virkning, ikke mindst på miljøsituationen, de prioriterede felters tilknytning til den økonomiske, sociale og regionale politik og beskæftigelsesstrategien i Nederlandene; det drejer sig om følgende prioriterede felter:

1) udvikling af byområder

2) udvikling af landdistrikter

3) udbygning af produktionsstrukturerne

4) den sociale samhørighed og arbejdsmarkedet

5) teknisk bistand

b) en kortfattet beskrivelse af de påtænkte foranstaltninger til gennemførelse af de prioriterede felter, herunder de oplysninger, der er nødvendige for at vurdere støtteordningerne ud fra traktatens artikel 87

c) en vejledende finansieringsplan, der angiver det påtænkte årlige rammebeløb for hver enkelt fonds bidrag til de enkelte prioriterede felter, foruden medlemsstatens egne støtteberettigede offentlige og dertil svarende midler samt de anslåede private midler. Fondenes samlede årlige støtte til enhedsprogrammeringsdokumentet er forenelig med de gældende finansielle overslag

d) bestemmelser for enhedsprogrammeringsdokumentets iværksættelse, herunder udpegning af forvaltningsmyndigheden, beskrivelse af reglerne for enhedsprogrammeringsdokumentets forvaltning, beskrivelse af overvågnings- og evalueringsordningerne, herunder overvågningsudvalgets rolle, og bestemmelser for parternes deltagelse i overvågningsudvalgene

e) forhåndskontrol og oplysninger, der sikrer pengestrømmenes gennemsigtighed

f) oplysninger om de midler, der er nødvendige for at udarbejde, overvåge og evaluere enhedsprogrammeringsdokumentet.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, dvs. 471260000 EUR for hele perioden, samt det påtænkte rammebeløb for medfinansiering fra strukturfondene, dvs. 126000000 EUR.

Behovet for nationale finansieringsmidler, dvs. 280760000 EUR for den offentlige sektor og 64500000 EUR for den private, kan delvis dækkes af lån fra Den Europæiske Investeringsbank og de øvrige låneinstrumenter.

Artikel 3

1. Den samlede støtte fra alle strukturfonde til dette enhedsprogrammeringsdokument beløber sig til 126000000 EUR.

De nærmere regler for tildeling af støtten, herunder støtten fra fondene til de forskellige prioriterede felter, som indgår i enhedsprogrammeringsdokumentet, fremgår af finansieringsplanen i bilaget til denne beslutning.

2.

>TABELPOSITION>

3. Under finansieringsplanens gennemførelse kan de samlede udgifter (for hele programperioden) eller fondenes støtte til et prioriteret felt efter aftale med medlemsstaten justeres med op til 25 % af den samlede EF-støtte til enhedsprogrammeringsdokumentet eller med højst 60000000 EUR, hvis dette beløb er større, forudsat at beløbet for den samlede EF-støtte i stk. 1 ikke ændres.

Artikel 4

Denne beslutning foregriber ikke Kommissionens holdning til den statsstøtte i den i traktatens artikel 87, stk. 1, anvendte betydning, som omfattes af denne intervention og afventer Kommissionens godkendelse. Medlemsstatens forelæggelse af en ansøgning om intervention, af et programtillæg eller en betalingsanmodning kan ikke træde i stedet for underretning i henhold til traktatens artikel 88, stk. 3.

EF's medfinansiering af statsstøtte (støtteordninger og ad hoc-støtte) i den i traktatens artikel 87, stk. 1, anvendte betydning skal, hvad enten det drejer sig om støtteordninger eller individuel støtte, på forhånd godkendes af Kommissionen i henhold til traktatens artikel 88, medmindre det drejer sig om foranstaltninger, der omfattes af de minimis-reglen eller er fritaget i kraft af Rådets fritagelsesforordning (EF) nr. 994/98 af 7. maj 1998 om anvendelse af artikel 92 og 93 i traktaten om oprettelse af Det Europæiske Fællesskab på visse former for horisontal statsstøtte(3). Er støtteforanstaltningerne således ikke fritaget eller godkendt, er de ulovlige (konsekvenserne af ulovlig støtte er fastlagt i procedurereglerne for statsstøtte), og medfinansiering af dem behandles som en uregelmæssighed i den i artikel 38, stk. 5, i forordning (EF) nr. 1260/1999 anvendte betydning. Mellemliggende eller endelige betalinger, jf. artikel 32 i forordning (EF) nr. 1260/1999, er derfor uacceptable for Kommissionen, hvis det drejer sig om foranstaltninger, der indebærer medfinansiering af ny eller ændret støtte (støtteordninger og ad hoc-støtte), indtil Kommissionen har fået meddelelse om dem og godkendt dem formelt.

Uanset ovenstående stykke gælder artikel 51 og 52 i forordning (EF) nr. 1257/1999 i forbindelse med landdistrikter, der medfinansieres af EUGFL.

Artikel 5

Udgifterne er støtteberettigede fra den 23. november 1999. Støtteberettigelsen ophører den 31. december 2008. Dette tidspunkt kan udsættes til den 30. april 2009 for de udgifter, som afholdes af organer, der yder støtte i henhold til artikel 9, litra l), i forordning (EF) nr. 1260/1999.

Artikel 6

Denne beslutning er rettet til Kongeriget Nederlandene.

Udfærdiget i Bruxelles, den 27. juli 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 160 af 26.6.1999, s. 80.

(3) EFT L 142 af 14.5.1998, s. 1.